
Az angol és az ukrán nyelv megjelenése a kárpátaljai magyar fiatalok internetes nyelvhasználatában

Jelen dolgozat tárgyát a kárpátaljai magyar fiatalok internetes kommunikációjában megfigyelhető idegen nyelvi hatások és kétnyelvűségi jelenségek képezik. Témaválasztásom egyrészt a téma aktualitása, másrészt a kárpátaljai magyar fiatalok internetes nyelvhasználati sajátosságainak a feltáratlansága indokolja.
A munka készítése során a következő kérdésekre kerestem a választ: Megjelennek-e a kétnyelvűségi jelenségek az internetes kommunikációban? Mely jelenségeknek gyakoribb az előfordulása? Milyen okokra vezethető vissza a kontaktushatások megjelenése? Hogyan függenek össze ezek a jelenségek a Kárpátalján élők hétköznapi nyelvhasználatával, oktatási kérdésekkel és a közösség nyelvmegtartásával/nyelvcseréjével?
A munka célja a témában megjelent hazai és nemzetközi szakirodalom tanulmányozása alapján képet alkotni arról, hogyan jelennek meg Kárpátalján a kétnyelvűségi jelenségek az élőbeszédben, majd az eddigi ismeretek bővítése érdekében megvizsgálni miként jelentkeznek ezen jelenségek a Facebook felüleltén.
A munka készítése során résztvevő megfigyelési módszert alkalmazva gyűjtöttem a Facebook közösségi oldalon fellelhető kiírásokat, dialógusokat. A gyűjtés napi rendszerességgel öt hónapon át tartott. A dolgozatban azon fiatalok párbeszédei lettek felhasználva, akik Kárpátalja különböző településein élnek, magyar anyanyelvűek, és belegyezésüket adták, hogy kiírásaikat munkámban felhasználjam.
Az adatok elemzése során kapott eredmények azt mutatják, hogy a kárpátaljai magyar fiatalok internetes kommunikációjára mind az angol, mind pedig az ukrán nyelv hatással van, bár az angol nyelv dominánsabb mértékben jelenik meg, ami összefüggésben állhat az iskolai nyelvoktatás problematikájával.



